Ma jaqtgħu xejn l-attivitajiet fil-Belt. Iċ-Chairman tal-Aġenzija Kulturali tal-Belt, Jason Micallef, qal li l-programm ta' attivitajiet mħejji mill-Aġenzija Kulturali tal-Belt jiċċelebra l-kreattività u l-espressjoni kulturali fl-iżjed forom possibli; fl-istess waqt li qed tingħata prijorità assoluta' lill-ħarsien tas-saħħa pubblika. L-attività ekonomika u soċjali fil-Belt Valletta qed tirkupra bil-mod mid-daqqa' tar-restrizzjonijiet tal-Covid-19. Is-sinjali ta' moviment jidhru fil-kapitali, b'kuntrast mal-vojt fit-toroq sa ftit tal-ġimgħat ilu. Iċ-chairman tal-Aġenzija Kulturali tal-Belt, Jason Micallef, wera l-fehma li l-programm ta' attivitajiet mfassal għat-tliet xhur tas-Sajf qed jgħin. "Kull weekend, in-nies ġejjin lura, in-nies jieħdu gost waqt l-attivitajiet kulturali li norganizzaw aħna b'responsabbilta' sħiħa, bl-aspett ukoll u f'direzzjoni sħiħa mas-saħħa pubblika u mad-dipartimenti tas-saħħa pubblika," qal iċ-Chairman tal-Valletta Cultural Agency Jason Micallef. Qal li minn Marzu sa Ġunju kien hemm attivitajiet li kellhom jiġu posposti b'rispett lejn il-miżuri li ddaħħlu mill-awtoritajiet biex tkun ikkontrollata l-imxija tal-Covid iżda b'mod spontanju tħejjew għadd ta' attivitajiet bħat-teatru mill-gallariji, ċinema u kunċerti mużikali. L-attivitajiet mhux qed jiġu organizzati biss fil-pjazez u l-ispazji ewlenin. "Li qed nagħmlu tlieta/erba' attivitajiet kull ġimgħa fil-Belt Valletta li jvarjaw minn arti performattiva. eżempju għandna arti gallarija fejn inti ma tkunx taf din l-attività imma waqt li għaddej minn pjazez differenti inti tara grupp ta nies ta' drama li janimaw sett ta' drama jew sett tat-teatru tat-triq jew mill-gallariji u allura għalhekk jgħidu teatru gallarija," kompla s-Sur Micallef. L-avvenimenti ewlenin skedati għall-Awwissu, huma il-gran finale tal-festival tal-logħob tan-nar bi spettaklu pirotekniku fil-Port il-Kbir fis-7 ta' Awwissu u l-Paegent of the Seas, l-għada ta' Santa Marija. "Dan kien se jkun f'xandira diretta fuq TVM imma issa ukoll se jkun miftuħ għall-pubbliku bis-sanzjonijiet kollha u restrizzjonijiet kollha li qed ituna id-dipartiment tas-saħħa," kompla iċ-Chairman tal-Valletta Cultural Agency. Għal tmiem is-Sajf, hemm skedat il-ftuħ uffiċjali tal-Valletta Design Cluster, proġett b'investiment ta' 'il fuq minn 10 miljun Ewro l-Berġa tal-Baviera, li se jkompli jkattar u jsaħħaħ l-espressjoni artistika.